
2.  Transformarea energiei


Energia se utilizează destul de rar direct sub formele primare existente în natură. De cele mai multe ori de la sursă primară până la utilizator energia suferă mai multe transformări, aceasta trecând dintr-o formă în alta, până la obţinerea energiei finale, cerută de receptor. 


Să luăm ca exemplu iluminatul artificial. Pentru iluminarea unei încăperi lampa electrică transformă energia electrică în flux luminos. Dar, până să ajungă la corpul de iluminat energia electrică se produce în centrala electrică din energia înmagazinată în cărbuni, care prin ardere este transformată în energie termică. Energia termică este cedată apei din cazane, care se transformă în abur. Aburul sub presiune acţionează o turbină, unde energia termică se transformă în energie mecanică. Turbina, la rândul ei, roteşte generatorul electric, care transformă energia mecanică în energie electrică.


Dacă dorim să acţionăm un utilaj, energia electrică este transformată din nou în energie mecanică, cu ajutorul unui motor electric.


Problema fundamentală a energeticii este asigurarea cu energie a tuturor consumatorilor, care sunt dispersaţi pe suprafeţe foarte întinse. 


Această problemă a fost rezolvată o dată cu descoperirea energiei electrice, care a produs o adevărată revoluţie tehnică. Energia electrică se poate obţine din toate formele de energie primară, se poate transforma uşor în alte forme de energie, se poate transporta uşor la distanţe foarte mari şi se poate distribui destul de ieftin la consumatori.


Randamentul de la producere până la utilizare a energiei electrice este foarte bun, maşinile electrice lucrând cu un randament de 80-90%.
2.1. Producerea energiei electrice

Energia electrică se produce în centrale speciale cu ajutorul generatoarelor electrice de curent alternativ, acestea constituind singurul mijloc actual de producere a energiei electrice pe scară industrială. 

Celelalte metode de obţinere a energiei electrice, ca elementele galvanice (care transformă energia chimică direct în energie electrică), fotoelementele (care transformă energia luminoasă direct în energie electrică), termoelementele (care transformă energia termică în [image: image3.png]Circuit secundar
Generator



energie electrică) sunt nesemnificative în producţia totală de energie electrică. Utilizarea lor este restrânsă şi de cele mai multe ori cu caracter experimental. În funcţie de energia primară utilizată, centralele electrice se împart în: termocentrale, hidrocentrale şi centrale eoliene.

Termocentralele utilizează energia termică produsă prin arderea cărbunilor, a gazelor naturale sau a combustibililor lichizi (păcură, motorină). Energia termică rezultată este cedată apei din cazane, din care se obţine abur la presiuni şi temperaturi ridicate, care prin destindere în turbine, produce energie mecanică de rotaţie. Turbinele acţionează generatoarele electrice, care produc energia electrică. 

La ieşirea din turbine, aburul mai are încă suficientă energie termică. Aceasta nu se pierde, ci este folosită sub formă de abur sau apă caldă, de alte unităţi industriale sau pentru încălzirea locuinţelor din localităţile apropiate de centrala termică.

O categorie distinctă de centrale termice sunt centralele nuclearo-electrice, care utilizează drept sursă, energia termică degajată de reacţiile nucleare ce au loc în instalaţii speciale numite reactoare. Transformarea energiei termice obţinute în energie electrică se face în continuare, după acelaşi procedeu ca în centralele cu combustibil clasic. Termocentralele se amplasează pe lângă marile aglomerări urbane, sau aproape de zăcămintele de cărbune.


Hidrocentralele produc energie electrică utilizând energia apelor curgătoare, care este transformată mai întâi în energie mecanică, cu ajutorul turbinelor şi apoi în energie electrică, cu ajutorul generatoarelor. Pe râurile cu debite mici, se realizează un lac de acumulare artificial, care mai are şi rolul de regularizare a cursului râului, atât de necesară în prevenirea inundaţiilor. Apa din lacul artificial este dirijată spre sala maşinilor prin conducte cu o înclinare mare, realizându-se o cădere de câteva sute de metri, astfel se pot obţine puteri destul de mari, la debite relativ reduse ale râurilor.

La noi în ţară, astfel de hidrocentrale s-au construit pe râuri ca: Argeş, Lotru, Bistriţa, etc. Pe râurile cu debite mari, nu mai este necesară realizarea acestor mari căderi de apă, centrala fiind amplasată direct pe firul apei. Astfel de hidrocentrale s-au construit pe Dunăre la Porţile de Fier. Energia electrică obţinută în hidrocentrale are un preţ de cost redus, iar metoda de producere este nepoluantă.


Centralele eoliene utilizează pentru acţionarea generatoarelor forţa vântului. Din cauza funcţionării discontinue, acest tip de centrale s-a dezvoltat mai puţin.

Întrebări.

1.  De ce este necesară transformare energiei dintr-o formă în alta?

2.  Cum se produce energia electrică?

3.  Care sunt avantajele hidrocentralelor?

4.  Ce avantaje şi dezavantaje prezintă obţinerea energiei electrice în centralele eoliene?

2.2. Transportul şi distribuţia energiei electrice

Energia electrică produsă în centrale este transportată la consumatori cu ajutorul liniilor de transport şi distribuţie. În cazul microcentralelor care funcţionează în zone izolate, energia se produce direct la tensiunea necesară consumatorilor (220 V, 380 V), curenţii care circulă prin linii fiind relativ mici, pierderile sunt acceptabile. Energia electrică produsă în marile centrale trebuie transportată la distanţe de sute de kilometri, transportul la joasă tensiune fiind în acest caz total neeconomic din cauza pierderilor foarte mari. Pierderile de putere pe linii sunt direct proporţionale cu rezistenţa electrică a conductoarelor şi cu pătratul intensităţii curentului electric (P=RI2).

Din această cauză, reducerea curenţilor pe linii este singura metodă eficace de scădere a pierderilor. Dar reducerea curenţilor nu trebuie să conducă la micşorarea cantităţii de energie transportată. Acest lucru se realizează prin ridicarea tensiunii pe liniile de transport (S=UI). Pentru ca puterea S să rămână constantă, reducerea curentului I trebuie însoţită de creşterea corespunzătoare a tensiunii U.

În centralele electrice, energia se produce la tensiuni medii de 6-10KV, fiind apoi ridicată la tensiuni înalte în mai multe trepte în funcţie de distanţa la care trebuie transportată. Creşterea tensiunii se face în staţii ridicătoare de tensiune, treptele de tensiune înaltă fiind 110KV,  220KV, 400KV şi 700KV.

În apropierea consumatorilor se amplasează staţii coborâtoare de tensiune, unde energia este coborâtă tot în trepte până la tensiuni medii  de 6 sau 20 KV. La aceste tensiuni, energia este distribuită la consumatorii industriali sau casnici, prin intermediu liniilor de distribuţie de medie tensiune şi a posturilor de transformare, unde se obţin tensiuni joase (220V,380V). Energia este distribuită în final consumatorilor prin reţele de distribuţie de joasă tensiune. O schemă simplificată a drumului parcurs de energia electrică de la producere până la consumator este ilustrată mai sus.

Toate centralele electrice, împreună cu liniile de transport şi distribuţie sunt interconectate, funcţionând într-un sistem unitar numit Sistem Energetic Naţional.

Întrebări.

1. De ce este necesară ridicarea tensiunii curentului electric la transportul energiei pe distanţe mari?

2. Care sunt transformările necesare transportului energiei de la centrală până la consumator?

3. Ce avantaje prezintă transportul energiei electrice în comparaţie cu alte forme de energie?

4. Ce înţelegeţi prin Sistem Energetic Naţional?


2.3. Domenii de utilizare a energiei electrice

În perioada actuală, este greu de găsit un domeniu de activitate în care să nu fie folosită energia electrică. Energia electrică a pătruns adânc în viaţa omului modern, renunţarea la această formă de energie fiind de neimaginat. De la iluminatul artificial al străzilor, până la domeniile de vârf ca navigaţia spaţială, informatica sau cibernetica, energia electrică nu are înlocuitor. În industrie aproape toate utilajele sunt acţionate de motoare electrice de diverse tipuri. Transportul pe căile ferate se face aproape în exclusivitate cu energie electrică. Navele maritime şi aeriene au la bord generatoare şi motoare electrice. Autovehiculele nu pot funcţiona fără instalaţie electrică. În agricultură, pompele de irigaţii, instalaţiile de climatizare din sere, mulgătoarele electrice, etc., sunt acţionate de motoare electrice. 

Domenii ca informatica, televiziunea, cinematografia, telecomunicaţiile, etc., nu pot exista fără energie electrică.

În ultimele decenii, electricitatea este folosită intens în medicină, prin utilizarea unor aparate sofisticate de diagnosticare (ecograful, tomograful, etc.) şi de intervenţie chirurgicală (laserul).

Transmiterea informaţiilor prin INTERNET şi comerţul electronic sunt printre cei mai recenţi utilizatori ai energiei electrice.


Întrebări.

1. Care au fost primele domenii în care a fost folosită energia electrică. 

2. Enumeraţi noi domenii în care este folosită energia electrică.

3. Puteţi găsi domenii în care energia electrică nu este folosită?

